钦定古今图书集成/明伦汇编/闺媛典/第050卷 > 伦品著妻石氏
## 钦定古今图书集成/明伦汇编/闺媛典/第050卷 > 伦品著妻石氏

按《滦州志》：石氏，滦州诸生介之长女，十七岁归。伦重
子，生员，品著，性贞淑，事翁及继姑，竭忱敬勗其夫以
勤读，三党推为才妇。继姑有媵婢刘氏者，翁据为妾，
令诸子媳呼姨子，媳哗云：“此吾家赤脚也。律例：庶母
三，有慈有养有乳，皆以礼聘助簉，故称诸母。若娼尼
婢，则贱妾岂宜称母耶？”刘大衔之，凡坑嫡陷子，计无
所不尽。密招巫以魇进。致翁视妻如仇，视子如路。人
氏夫品著，素健无病，忽四肢水肿，自足渐及胸膂。夜
梦有异状，医药罔痊。适有巫妇能候神，则云此巫蛊
所厌也，在灶前及三叉路口处，命工卢喜，于灶下掘
乌𣓌箸一根，铁火盆脚一只，下粘头发，再掘路口物，
而翁大骂毁巫神，案逐之。盖溺爱最深，恐以实诉为
疭孽罪端也。品著遂沈顿不起。临危，属氏云：“吾向收
婢子喜春，原期孕子女，以全嗣续，今已矣！吾没后，可
即嫁之。”氏啼应曰：“君亡，我必报仇同死。”品著力恳曰：
“吾榇未归土，藉汝襄事，勿匆匆也。”氏啮指应之，扶柩
陨血。卒哭之后，即归父家，营嫁婢女，以珠翠褂裓分
给姊妹云：“我早晚归泉下，留此奚用？小祥后，决志报
夫而救姑也。”乘家中娣姒翁伯俱他出，手持槌杵厨
刀，直入刘室，拽发痛击，剚刀臂膂，血肉狼籍。刘百口
哀祈，氏声其凶恶，云：“我若杀尔，然后死，恐人疑我，畏
抵自尽，姑贳尔命。”随沐浴更衣，设几焚香，拜天地祖
祠。夫灵至姑李氏房中，哭别云：“新妇早愿，从郎夜壑，
姑慎无戚，亦不必恨责吾翁，惟警彼罪人足矣。”遂入
室自缢。村坞远近闻之，奔视颜色如生。